
ΑΝΑΚΟΙΝΩΣΗ
Ε.Σ.Α.μεΑ. - ΕΟΘΑ: Σοβαρό πρόβλημα, επείγουσα έκκληση για αιμοδοσίες    
Τα μειωμένα αποθέματα αίματος οδηγούν σε αναμονές, αναβολές και υπομεταγγίσεις
Η Ελληνική Ομοσπονδία Θαλασσαιμίας (ΕΟΘΑ), μέλος της Ε.Σ.Α.μεΑ. , απευθύνει επείγουσα έκκληση προς όλους τους πολίτες που μπορούν να αιμοδοτήσουν, καθώς τα μειωμένα αποθέματα αίματος εξακολουθούν να δυσχεραίνουν την κάλυψη των αναγκών σε νοσοκομεία της χώρας.
Σύμφωνα με στοιχεία που συγκεντρώνει η ΕΟΘΑ από τους Συλλόγους-μέλη της, οι ελλείψεις προκαλούν αναμονές, αναβολές και υπομεταγγίσεις πολυμεταγγιζόμενων ασθενών.
Αναβολές μεταγγίσεων και υπομεταγγίσεις καταγράφονται στα νοσοκομεία Παίδων «Η Αγία Σοφία», Νίκαιας «Άγιος Παντελεήμων», Λαϊκό και στο Πανεπιστημιακό Γενικό Νοσοκομείο Πατρών στο Ρίο.
Υπομεταγγίσεις αναφέρονται ακόμη στο Ιπποκράτειο Αθηνών, καθώς και στα νοσοκομεία Ιωαννίνων, Πύργου, Αγρινίου και Ρόδου.
Σε αρκετές περιπτώσεις, ασθενείς λαμβάνουν μία μονάδα αίματος αντί των δύο που προβλέπονται για την προγραμματισμένη μετάγγισή τους.
Για τους ανθρώπους με Θαλασσαιμία και Δρεπανοκυτταρική Νόσο, η τακτική μετάγγιση αποτελεί αναπόσπαστο μέρος της θεραπείας τους. Οι αναβολές και οι υπομεταγγίσεις επιβαρύνουν την υγεία, τη λειτουργικότητα και την καθημερινότητά τους.
Η ανάγκη για αίμα, όμως, αφορά ολόκληρη την κοινωνία: ασθενείς που υποβάλλονται σε χειρουργικές επεμβάσεις ή μεταμοσχεύσεις, ογκολογικούς ασθενείς, τραυματίες, επείγοντα περιστατικά και κάθε άνθρωπο που μπορεί να χρειαστεί μετάγγιση.
Η ΕΟΘΑ καλεί όλους όσοι πληρούν τις προϋποθέσεις να προσφέρουν εθελοντικά αίμα στις Υπηρεσίες Αιμοδοσίας των νοσοκομείων και στα οργανωμένα σημεία αιμοδοσίας.
Η έκκληση δεν αφορά έναν συγκεκριμένο ασθενή ή ένα μόνο νοσοκομείο. Αφορά την άμεση ενίσχυση των αποθεμάτων αίματος σε ολόκληρη τη χώρα, για κάθε άνθρωπο που το χρειάζεται.
Η εθελοντική αιμοδοσία είναι μια πράξη αλληλεγγύης με άμεσο και ουσιαστικό αντίκτυπο. Λίγα λεπτά από τον χρόνο μας μπορούν να εξασφαλίσουν τη θεραπεία ενός συνανθρώπου μας και να βοηθήσουν έως και τρεις ασθενείς.
Το αίμα δεν παράγεται. Προσφέρεται από άνθρωπο σε άνθρωπο.


Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esaea.gr ή www.esamea.gr.

	Προσβάσιμο αρχείο Microsoft Word (*.docx)	Το παρόν αρχείο ελέγχθηκε με το εργαλείο Microsoft Accessibility Checker και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του.

